b'\n_START_ARTICLE_\nFrederich Schinkel\n_START_PARAGRAPH_\nFrederik (Frederich) Schinkel (26. januar 1719-29. december 1794) var kammerherre, landsdommer og herremand til Hald Hovedg\xc3\xa5rd ved Viborg._NEWLINE_Frederich Schinkel blev f\xc3\xb8dt i Frederikssund som s\xc3\xb8n af en officer af norsk afstamning. Schinkel opfattede sig selv og sin familie som v\xc3\xa6rende adelig, men adelsskabet synes at v\xc3\xa6re noget tvivlsomt. Efter studentereksamen l\xc3\xa6ste han jura i nogle \xc3\xa5r og blev derefter medhj\xc3\xa6lp for faderen, som var amtmand i Dueholm-Vestervig-\xc3\x98rum amter i det nordvestlige Jylland. I 1746 fik Frederich Schinkel bestalling som landsdommer i N\xc3\xb8rrejylland, og efter i nogle \xc3\xa5r at have forpagtet Estvadg\xc3\xa5rd og N\xc3\xb8rk\xc3\xa6r ved Skive, k\xc3\xb8bte han i 1750 Hald Hovedg\xc3\xa5rd ved Viborg. I 1758 blev han gift med Edel Helene Margrethe Moldrup, datter af herremanden til Skanderborg Ladeg\xc3\xa5rd. Samme \xc3\xa5r blev Schinkels s\xc3\xb8ster, Mette Elisabeth, gift med Steen de Steensen, som var herremand til Halds nabog\xc3\xa5rd, Aunsbjerg. Steensen var morbror til digteren Steen Steensen Blichers mor, og som f\xc3\xb8lge af denne famili\xc3\xa6re forbindelse kom Blicher som barn p\xc3\xa5 Hald Hovedg\xc3\xa5rd og l\xc3\xa6rte her Frederich Schinkel at kende._NEWLINE_Schinkel var en driftig herremand og en dygtig godsadministrator, men ogs\xc3\xa5 en h\xc3\xa5rd og stridbar mand. Han fik ord for at v\xc3\xa6re bondeplager \xe2\x80\x93 m\xc3\xa5ske i nogen grad ufortjent, idet han overtog et fors\xc3\xb8mt gods, hvor der var meget at rette op p\xc3\xa5. Han skal til sine b\xc3\xb8nder have sagt: Jeg skal leve. I skal leve. Men jeg skal (f\xc3\xb8rst og fremmest) leve. Han f\xc3\xb8rte mange retssager med de omkringboende \xe2\x80\x93 b\xc3\xa5de rige og fattige \xe2\x80\x93 og han l\xc3\xa5 ogs\xc3\xa5 ustandselig i strid med sine landsdommerkolleger. Flere gange var han t\xc3\xa6t p\xc3\xa5 at blive afskediget fra dommerembedet. Med tiden kunne han dog smykke sig med titlen som etatsr\xc3\xa5d og senere med kammerherretitlen. En ans\xc3\xb8gning til kongen om at blive udn\xc3\xa6vnt til baron blev dog afsl\xc3\xa5et._NEWLINE_I 1787 p\xc3\xa5begyndte Schinkel en udbygning af Hald Hovedg\xc3\xa5rd, idet han fik opf\xc3\xb8rt den nuv\xc3\xa6rende hovedbygning. Denne var oprindelig kun portbygning og vognremise, hvilket kunne tyde p\xc3\xa5, at der har v\xc3\xa6ret planer om en st\xc3\xb8rre udbygning, men s\xc3\xa5danne planer kendes dog ikke._NEWLINE_Af \xc3\xa6gteparret Schinkels tre b\xc3\xb8rn overlevede kun datteren Charlotte Amalie Schinkel. Historien om hendes k\xc3\xa6rlighed til s\xc3\xb8l\xc3\xb8jtnanten Martinus Braem danner grundlag for Blichers novelle Eneste Barn. Trods voldsom modstand fra faderens side blev de to gift til sidst, og parret overtog Hald Hovedg\xc3\xa5rd ved Schinkels d\xc3\xb8d.'